सैह‌्गल गी अपनी मेह्‌रबान माऊ शा संगीत दा म्हौल नसीब होआ। नसीब गै नेई, सर्गू बिरसे च मिलेआ। “कंड़े दे मूंह् जमदे गै त्रिक्खे होंदे न” इस उआखा मूजब ओ अजें दस्सें ब’रें दा गै हा जे उसनै जम्मू “राम लीला” च “सीता” दा रोल बड़ी कामयाबी कन्नै नभाना रंभ कीता। सैह‌्गल दा पिता अमर चंद सैह‌्गल दर्शकें दी अगली कतारै च बैठे दा अपने बाल-सैह‌्गल दी सफलता पुर्वक अदाकारी परा खुश होंदा। लम्मा कदद, सिरै पर पग्ग, ओ अपने पुत्तरै दी संगीत ते अभिनय दी रुची गी बड़ी बे-दिली कन्नै बरदाश्त करना गै चंगा समझदा। की जे सैह‌्गल दा, मन पढ़ाई-लखाई च उक्का गै नेई हा लगदा इस गितै सैह‌्गल गी अपने करड़े सभाς आले पिता कशा द्रंड-फंड, के केई बारी मार-कुट्ट बी खानै पौदी। इयै कारण ऐ जे सैह‌्गल नै अपने दूए भराएं आला लेखा अपने पिता थमां कुसै नमीं चीज-बस्ता दी कदें मंग नेई कीती। जम्मू दे गै बसनीक प्रभु प्रेमी ते नेक-सीरत बजुर्ग जनाब शेख सुलेमान यूसुफ दी सैह‌्गल उप्पर जमांदरू गै दया-दरिस्टी ही। ए उंदी गै देन ही दे सैह‌्गल संगीत दी अनोखी दुनियां च खुब्भी गेआ। जदूं सैह‌्गल अजें जाह‌्‌रें ब’रेंदा गै हा जे इक दिन उसदी मा उसगी औंगली लाइयै सुलमान यूसुफ दी सेवा च हाजर होई ते उनें गी सारी गल्ल सनाई। सुलमान साह‌्ब होरें उसगी परमात्मा दी भगती च मगन रौह‌्ने दी सलाह‌् दित्ती ते जकीन कराया जे समां औने पर सब किश ठीक होई जाग। तेह‌्‌रें ब’रें दी उमरी च ओदी अवाजै च सजरे गु’न्ने दे आटे आला लेखा तबदीली आई। ओ बे-सुरा होई गेआ ते दो व’रे ओ कोई गाना निं गाई सकेआ। किश चिरें परैत्त ओ फ्ही ठीक होई गेआ, की जे ओदे पर सुलमान यूसुफ दी दया-दरिश्टी ही।